অমর্ত্য সেনের শান্তিনিকেতনের বাড়িতে শুরু নির্বাচন কমিশনের শুনানি

বীরভূম: ভোটার তালিকার বিশেষ নিবিড় সংশোধন (এসআইআর-SIR) সংক্রান্ত শুনানির প্রক্রিয়া শুরু হল নোবেলজয়ী অর্থনীতিবিদ অমর্ত্য সেনের (Amartya Sen) শান্তিনিকেতনের (Shantiniketan) বাড়ি ‘প্রতীচী’-তে। শুক্রবার দুপুরে নির্বাচন কমিশনের প্রতিনিধিরা নির্ধারিত সময়ে প্রতীচী বাড়িতে পৌঁছে শুনানি শুরু করেন। নির্বাচন কমিশনের (Election Commission) পক্ষ থেকে এইআরও-সহ মোট তিনজন আধিকারিক এদিন উপস্থিত ছিলেন বলে জানা গিয়েছে।

উল্লেখ্য, এর আগে গত ৭ জানুয়ারি অমর্ত্য সেনের নামে ভোটার তালিকার বিশেষ নিবিড় সংশোধন সংক্রান্ত একটি নোটিস প্রতীচী বাড়িতে পৌঁছে দেন বিএলও-সহ নির্বাচন কমিশনের প্রতিনিধিরা। সেই নোটিস অনুযায়ী ১৬ জানুয়ারি শুনানির দিন ধার্য করা হয়েছিল। সেই অনুযায়ীই শুক্রবার অমর্ত্য সেনের শান্তিনিকেতনের বাসভবনে শুনানি প্রক্রিয়া শুরু হয়।

আরও পড়ুন: বেলডাঙা হিংসায় বিজেপিকে দুষলেন মমতা

তবে বর্তমানে বিদেশে থাকার কারণে স্বয়ং অমর্ত্য সেন এই শুনানিতে উপস্থিত থাকতে পারেননি। তাঁর পরিবর্তে শুনানি প্রক্রিয়ায় অংশ নেন তাঁর মামাতো ভাই শান্তভানু সেন এবং প্রতীচী বাড়ির অন্যান্য সদস্যরা। তাঁরা নির্বাচন কমিশনের প্রতিনিধিদের সামনে প্রয়োজনীয় তথ্য ও নথি পেশ করেন বলে সূত্রের খবর।

নির্বাচন কমিশন সূত্রে জানা গিয়েছে, এসআইআর প্রক্রিয়ার অংশ হিসেবেই এই শুনানি। ভোটার তালিকার তথ্য যাচাই, নথিপত্রের সঠিকতা এবং বাসস্থান সংক্রান্ত বিষয়গুলি খতিয়ে দেখাই এই শুনানির মূল উদ্দেশ্য। কমিশনের আধিকারিকরা প্রতীচী বাড়িতে পেশ করা নথি খুঁটিয়ে পরীক্ষা করেন এবং প্রয়োজনীয় প্রশ্নোত্তর পর্বও সম্পন্ন হয়।

প্রসঙ্গত, অমর্ত্য সেন দীর্ঘদিন ধরেই শান্তিনিকেতনের প্রতীচী বাড়িতে বসবাস করছেন। ভোটার তালিকা সংশোধন ঘিরে তাঁর নামে নোটিস জারি হওয়া নিয়ে এর আগে রাজনৈতিক ও বুদ্ধিজীবী মহলে নানা আলোচনা শুরু হয়েছিল। শুক্রবারের শুনানির মাধ্যমে সেই প্রক্রিয়ার একটি গুরুত্বপূর্ণ ধাপ সম্পন্ন হল বলেই মনে করা হচ্ছে। নির্বাচন কমিশনের পক্ষ থেকে জানানো হয়েছে, যাচাই প্রক্রিয়া সম্পূর্ণ হওয়ার পরই চূড়ান্ত সিদ্ধান্ত জানানো হবে।